钦定古今图书集成/理学汇编/学行典/第227卷 > 《望云思亲图记》何乔新
## 钦定古今图书集成/理学汇编/学行典/第227卷 > 《望云思亲图记》何乔新

旴南黎君伯中，克孝于亲者也。伯中垂髫时，丧厥考
母孺人饶氏，以长以教，式克底于成。常念考弗逮养，
乃像而祠之。岁时祀事，必恭以诚。其事母尤谨。鱻薨，
蔬蓏醯醢之属，必躬烹瀹而后进。怡怡左右，恒虑少
拂其意。乡之言善事亲者，必以伯中为称首焉。既而
以母命服贾四方，将以营所以祭与养者。然伯中悯
亲之老，不忍久违膝下，春出贾，秋必归省焉，岁以为
常。当其挟赀远游，或泊舟江皋，或栖迟寓舍，翘首南
望，眷焉思亲。见云出没于空旷之闲者，矗如楼台，矫
如虬龙，翔如鸾鹤，或摇曳如翠旍，或连蜷如芝盖，辄
怅然遐思，恨不得乘云以飞，而置其身于亲之侧也。
于是曳杖而歌曰：“朝云兮依依，望亲舍兮盱水之湄。
岁月其迈兮胡不归？安得乘云兮从吾亲以嬉。”又歌
曰：“暮云兮悠悠，望先茔兮姑山之陬。我将旋归兮驾
扁舟，薙宿草兮荐腒。”歌竟泫然，情不自已。乃属善
绘者图之，出入与俱，时一展玩，则有不胜其慨然者。
闲持以过余，求为之记。嗟夫，伯中可谓孝也矣。昔者
狄文惠公赴井州掾，登太行山，回瞻河阳，见白云孤
飞，曰：“吾亲舍于其下。”久之不能去。史臣书之，其声光
照耀，简策至今，赫赫然伯中之心，其一文惠公之心
与！余观世之人，亲在弗克致养者有之矣，况能致思
于既没之后乎？处膝下弗克承欢者亦有之矣，况能
缱绻慕恋于数千里之外乎？而伯中能之，真可谓克
孝者也。其视文惠公，虽隐显殊迹，而其思亲之心奚
择哉？呜呼！世之生弗能养、死弗能思者，闻伯中之风
亦可以惕然矣。余故详记其事，以为斯世劝。